DA Den Europæiske Unions Tidende CE 78/684

(2004/C 78 E/0729)

SKRIFTLIG FORESPØRGSEL P-4074/03

af Marianne Thyssen (PPE-DE) til Kommissionen

(8. januar 2004)

Om: Problemer i forbindelse med omsættelse af direktiv 2002/2/EF i national lovgivning

Artikel 3 i direktiv 2002/2/EF (1) af 28. januar 2002 om ændring af Rådets direktiv 79/373/EØF (2) om handel med foderblandinger og om ophævelse af Kommissionens direktiv 91/357/EØF (3) forpligter medlemstaterne til at vedtage de nødvendige love og administrative bestemmelser til at efterkomme dette direktiv og at offentliggøre disse senest den 6. marts 2003. I henhold til samme artikel anvender medlemsstaterne disse love og administrative bestemmelser fra den 6. november 2003.

På europæisk plan synes gennemførelsen af direktiv 2002/2/EF at forløbe problematisk og at give anledning til en hel del forvirring i de berørte sektorer. Navnlig artikel 1, nr. 1, litra b og den tilsvarende del af artikel 1, nr. 4, for så vidt angår angivelse af mængden af fodermidler i procent, giver problemer (»åben mærkning«).

I nogle lande (Frankrig, Italien, Portugal) er der indledt retssager mod disse bestemmelser. I Det Forenede Kongerige skal en domstol allerede have afsagt dom om, at der ikke må anføres nogen procentangivelse, da dette vil kunne påføre de berørte sektorer store økonomiske tab. Andre medlemsstater hævdes simpelt hen ikke at anvende de pågældende bestemmelser.

Kan Kommissionen oplyse, om den er bekendt med disse problemer? Hvilke foranstaltninger har Kommissionen truffet, eller hvilke vil den på kort sigt træffe, for at løse dette problem? Mener Kommissionen ikke, at mærkningsforpligtelser ikke må være så omfattende, at virksomhederne nærmest forpligtes til at oplyse markedet om deres blandingsforhold?

Svar afgivet på Kommissionens vegne af David Byrne

(29. januar 2004)

Kommissionen vil gerne understrege, at Europa-Parlamentets og Rådets direktiv 2002/2/EF af 28. januar 2002 om ændring af Rådets direktiv 79/373/EØF om handel med foderblandinger og om ophævelse af Kommissionens direktiv 91/357/EØF blev vedtaget ved en fælles beslutningsprocedure, som omfattede en forligsfase. Forslaget om procentangivelse på mærkningen blev fastholdt efter udtrykkeligt ønske fra Europa-Parlamentet, som godkendte direktivet i plenum med et meget stort flertal. Direktivet er blevet gennemført i national ret alle medlemsstater, men nogle af gennemførelsesbestemmelserne er endnu ikke blevet offentliggjort.

Kommissionen er klar over, at anvendelsen af de nationale gennemførelsesbestemmmelser er blevet suspenderet ved domstolsafgørelser i Frankrig, Italien og Det Forenede Kongerige, men dette er ikke tilfældet i de 12 øvrige medlemsstater.

EF-Domstolen er blevet anmodet af High Court of Justice (England og Wales) om at træffe en præjudiciel afgørelse i henhold til EF-traktatens artikel 234 vedrørende gyldigheden af artikel 1, stk. 1, litra b), og artikel 1, stk. 4, i direktiv 2002/2/EF, som fastsætter en såkaldt »åben mærkning« for mærkning af foderblandinger (sag C-453/03).

Kommissionen gør gældende, at de bestemmelser, der er fastlagt i direktiv 2002/2/EF, er gyldige, og afventer EF-Domstolens præjudicielle afgørelse.

(1) EFT L 63 af 6.3.2002, s. 23.

(2) EFT L 86 af 6.4.1979, s. 30.

(3) EFT L 193 af 17.7.1991, s. 34.